जवाहरलाल नेहरू की तारीफ करने वाले IAS अधिकारी का हुआ ट्रांसफर
अपने फेसबुक पोस्ट में अजय सिंह ने लिखा था, 'कृपया मुझे नेहरु की गलतियां बताएं जो कि उन्हें नहीं करनी चाहिए थी। क्या 1947 में देश को हिंदू तालिबानी राष्ट्र बनने से रोकना उनकी गलती थी ?
सोशल मीडिया पर देश के पहले प्रधानमंत्री जवाहरलाल नेहरू की तारीफ करने पर मध्यप्रदेश के IAS अधिकारी अजय सिंह गंगवार का ट्रांसफर कर दिया गया है। अजय सिंह गंगवार जो पहले बरवानी के जिला कलैक्टर थे उन्हें अब भोपाल के सचिवालय में सहायक सचिव बना दिया गया है। इस ट्रांसफर की जानकारी पब्लिक रिलेशन डिपार्टमेंट ने दी है।
अपने फेसबुक पोस्ट में अजय सिंह ने लिखा था, 'कृपया मुझे नेहरु की गलतियां बताएं जो कि उन्हें नहीं करनी चाहिए थी। क्या 1947 में देश को हिंदू तालिबानी राष्ट्र बनने से रोकना उनकी गलती थी ? क्या देश में IIT, ISRO, BARC, IISB, IIM, BHEL स्टील प्लांट, बांध और थर्मल पॉवर प्लांट खोलना उनकी गलती थी? क्या बाबा रामदेव और आशाराम की जगह साराभाई और होमी भाभा को पुरस्कार देना नेहरू की गलती थी।'
सरकारी अधिकारियों की तरफ से बताया गया है कि उनकी फेसबुक पोस्ट ने सर्विस रूल्स को तोड़ा है जिसकी वजह से उनका ट्रांसफर हुआ है। इससे पहले उनकी पोस्ट वायरल होने के बाद जांच कमेटी भी बैठी थी।